Uredba Komisije (ES) št. 2943/95

z dne 20. decembra 1995

o določitvi podrobnih pravil za uporabo Uredbe Sveta (ES) št. 1627/94 o splošnih določbah glede posebnih ribolovnih dovoljenj

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 1627/94 z dne 27. junija 1994 o splošnih določbah glede posebnih ribolovnih dovoljenj [1] in zlasti členov 13(2) in 16 Uredbe,

ker je treba določiti podrobna pravila, kako Komisiji predložiti ustrezne podatke o ribiških plovilih Skupnosti v zvezi z izdajo posebnih ribolovnih dovoljenj, pa tudi merila, ki naj jih Komisija uporabi pri obravnavanju prošenj;

ker je treba, kadar ribiško plovilo pod zastavo kake tretje države zagreši kršitev, dati njegovemu lastniku možnost, da izrazi svoje poglede na uvedene ukrepe;

ker je treba uvesti postopek sodelovanja med pristojnimi organi držav članic, da bi olajšali izmenjavo informacij, kadar niso bila upoštevana pravila Skupnosti;

ker so ukrepi, predvideni v tej uredbi, v skladu z mnenjem Upravljalnega odbora za ribištvo in ribogojstvo,

SPREJELA NASLEDNJO UREDBO:

Člen 1

Ta uredba opredeljuje podrobna navodila za uporabo členov 7, 8, 10 in 13 Uredbe (ES) št. 1627/94.

POGLAVJE 1

Odobritev ribolova v ribolovnih vodah Skupnosti in na odprtem morju

Člen 2

1. Države članice naj Komisiji vsaj en mesec pred začetkom ribolovnega delovanja predložijo osnutek seznama ribiških plovil Skupnosti, ki bodo verjetno izvajala ribolov, za katerega veljajo določbe in pogoji iz člena 7 Uredbe (ES) št. 1627/94, pa tudi podatke, ki bodo omogočili preverjanje, ali se seznam ujema z zadevnimi določili iz zakonodaje Skupnosti, vključno s podatki za ovrednotenje ribolovnega vložka.

2. Seznam plovil naj vključuje zlasti podatke, navedene v Prilogi I k Uredbi (ES) št. 1627/94.

3. Seznam plovil in dodatni podatki se po možnosti predložijo Komisiji z računalniškim prenosom podatkov ali elektronsko pošto.

4. Skrajni rok, naveden v členu 7(2) Uredbe (ES) št. 1627/94, se začenja na datum prejema vseh ustreznih podatkov.

Člen 3

1. Države članice morajo Komisiji predložiti dokončni seznam plovil s posebnimi dovoljenji najpozneje v 30 dneh po izdaji dovoljenj.

Dokončni seznam ostane v veljavi, dokler ga država članica izrecno ali implicitno ne prekliče.

2. Ob spremembah dokončnega seznama mora Komisija prejeti podatke, ki se zahtevajo v skladu s členom 2(1), najpozneje 12 delovnih dni pred začetkom ribolovnih dejavnosti.

3. Države članice morajo nemudoma obvestiti Komisijo o vsakem preklicu ali začasnem odvzemu posebnega dovoljenja v celoti ali delno in navesti razloge za tak ukrep.

Člen 4

Države članice morajo vsako leto najpozneje do 15. novembra poslati Komisiji podatke o posebnih nacionalnih shemah za dovoljenja, navedenih v členu 8 Uredbe (ES) št. 1627/94, če so bile take sheme uvedene.

POGLAVJE 2

Preklic in začasni odvzem dovoljenj, ki so bila izdana za plovila tretjih držav

Člen 5

Države članice morajo poročati o vsaki ugotovljeni kršitvi, navedeni v členu 10(1) Uredbe (ES) št. 1627/94, in pri tem navesti najmanj ime vpletenega plovila, njegovo zunanjo oznako, njegovo mednarodno radijsko oznako, tretjo državo, pod katere zastavo pluje, ime in naslov kapitana in lastnika, podroben opis dejstev v zvezi s primerom, podrobnosti o kakršnem koli uvedenem sodnem, administrativnem ali drugačnem postopku ter vsako dokončno pravno odločitev v zvezi s kršitvijo.

Člen 6

1. Komisija bo preučila vse sporočene kršitve, zagrešene s plovili tretjih držav, ugotovila resnost vsakega primera z vidika sodnih in administrativnih odločitev, ki so jih sprejeli pristojni organi v državah članicah, ter zlasti komercialnih koristi, ki jih je lahko imel lastnik plovila, in vpliva kršitve na ribolovne vire.

Glede zadevne ladje lahko Komisija brez poseganja v določbe katerega koli sporazuma o ribolovu s tretjo državo, pod katero zadevno plovilo pluje, in po tem, ko je lastniku ladje dala priložnost, da sporoči svoje poglede na domnevno kršitev, na podlagi resnosti primera sprejme odločitev, da:

- začasno odvzame posebno ribolovno dovoljenje,

- prekliče posebno ribolovno dovoljenje,

- izbriše zadevno plovilo s seznama plovil, primernih za izdajo posebnih ribolovnih dovoljenj za naslednje koledarsko leto.

2. Komisija lahko ne sprejme odločitve v 14 dneh po tem, ko je lastnik dobil obvestilo o domnevni kršitvi.

POGLAVJE 3

Splošne in končne določbe

Člen 7

1. Pristojni organi, ki odkrijejo kršitev, morajo organom države članice, pod katere zastavo plovilo pluje, zagotoviti vso potrebno pomoč za uvedbo postopka, ki je naveden v členu 13(1) Uredbe (ES) št. 1627/94.

2. Taka pomoč lahko obsega zlasti predložitev dokumentarnih dokazov, omogočanje dostopa do dokaza o kršitvi in pomoč pri nastopanju uradnikov kot prič med sodnimi obravnavami v državi članici, pod katere zastavo plovilo pluje.

3. Pristojni organi, ki odkrijejo kršitev, morajo obvestiti oblasti države članice, pod katere zastavo plovilo pluje, o vsakem plovilu, ki ne spoštuje zahtev, naloženih z zagroženo kaznijo zaradi kršitve.

4. Države članice morajo obvestiti Komisijo in državo članico, pod katere zastavo plovilo pluje, o katerem koli uvedenem sodnem, administrativnem ali drugem postopku in o vsaki dokončni pravni odločitvi glede plovil, ki plujejo pod to zastavo in za katera je bilo ugotovljeno, da so zagrešila kršitev.

Člen 8

Ta uredba začne veljati sedmi dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 20. decembra 1995

Za Komisijo

Emma Bonino

Članica Komisije

[1] UL L 171, 6.7.1994, str. 7.

--------------------------------------------------